Φερδινάνδος Β΄ της Πορτογαλίας

Ο Φερδινάνδος Β΄ (πορτ. Fernando II, 29 Οκτωβρίου 1816 – 15 Δεκεμβρίου 1885) του Οίκου της Σαξονίας-Κοβούργου-Γόθας ήταν πρίγκιπας της Σαξονίας-Κοβούργου-Γόθας και με το γάμο του με τη Μαρία Β΄ της Πορτογαλίας έγινε βασιλιάς της Πορτογαλίας (1837-1853). Είχε το προσωνύμιο ο Καλλιτέχνης Βασιλιάς.

Βιογραφία
Ο Φερδινάνδος Αύγουστος Φραγκίσκος Αντώνιος γεννήθηκε στη Βιέννη και ήταν το πρώτο παιδί και ο πρώτος γιος του Φερδινάνδου της Σαξονίας-Κοβούργου-Γόθας και της Μαρίας Αντωνίας Κοχάρυ, κόρης του πρίγκιπα Φερέντς Γιόζεφ Κοχάρυ ντε Τσάμπραγκ και Σίτνυα.

Το 1836 παντρεύτηκε τη Μαρία Β΄ της Πορτογαλίας που είχε πρόσφατα χηρεύσει μετά το θάνατο του Αυγούστου του Λόιχτενμπεργκ χωρία απογόνους. Η ένωση αυτή είχε κανονιστεί από το θείο του Φερδινάνδου, Λεοπόλδο Α΄ του Βελγίου. Μετά το γάμο ο Φερδινάνδος έλαβε το βασιλικό τίτλο του δούκα της Μπραγκάνσα, καθώς και τον τίτλο του στρατάρχη, τον οποίο αναγκάστηκε να αποποιηθεί μετά από πίεση του Φιλελεύθερου Κόμματος της χώρας. Το ζεύγος απέκτησε έντεκα παιδιά, από τα οποία επέζησαν τα έξι. 

Τα χρόνια που ακολούθησαν έφεραν παρεμβάσεις στις εσωτερικές υποθέσεις της χώρας από τη Μεγάλη Βρετανία που προσπαθούσε να ανατρέπει τις ενέργειες του Φιλελεύθερου Κόμματος που είχε περιορίσει σημαντικά τα δικαιώματα του βασιλικού ζεύγους. Μετά από την ήττα της κυβέρνησης που είχε εγκαταστήσει το ζεύγος στις εκλογές του 1845 ξέσπασε εμφύλιος πόλεμος από το κίνημα των Σεπτεμβριστών. Τα χρόνια του εμφυλίου ο Φερδινάνδος κατάφερε να αντιστρέψει την αντιδημοφιλία του λόγω της γερμανικής του καταγωγής με την ανάληψη των καθηκόντων ως αρχηγός του στρατού. 

Μετά το θάνατο της Μαρίας κατά τη γέννα του τελευταίου τους παιδιού το 1853, ο Φερδινάνδος έγινε συν-αντιβασιλέας για δύο έτη έως την ενηλικίωση του μεγαλύτερου γιου τους, Πέτρου. Το 1861 επιδημία χολέρας μόλυνε τη βασιλική Αυλή προκαλώντας το θάνατο στους τρεις από τους πέντε επιζήσαντες γιους του, μεταξύ των οποίων και στο βασιλιά Πέτρο Ε΄. Το θρόνο διαδέχθηκε ο δεύτερος γιος του Φερδινάνδου, Λουδοβίκος.

Το 1862 αρνήθηκε τον ελληνικό θρόνο και το 1869 τον ισπανικό, καθώς η πιθανή ένωση Πορτογαλίας και Ισπανίας προκάλεσε σφοδρή αντίδραση από τον πορτογαλικό λαό.

Το 1869 παντρεύτηκε την ηθοποιό Ελίζα Χένσλερ,Από έναν Μιλανέζο αριστοκράτη είχε κόρη την Αλίτσε Χένσλερ (1855 - 1941), που παντρεύτηκε τον Μανουέλ δε Αζεβέδο Γκόμες, αξιωματικό του Πορτογαλικού Ναυτικού. που λίγο πριν το γάμο της ο εξάδελφός του, Ερνέστος Β΄ της Σαξονίας-Κοβούργου-Γόθας, την έκανε Κόμισσα της Έντλα. 

Από την ηλικία των εξήντα υπέφερε από καρκίνο και είχε μεγάλες δυσμορφίες στο πρόσωπο. Απομακρύνθηκε από τη δημόσια ζωή. Το 1885 λόγω διπλής όρασης από όγκο παραπάτησε στη σκάλα του θέατρου Σάο Κάρλος και έπεσε σε κώμα. Πέθανε τρεις ημέρες μετά σε ηλικία 69 ετών στο Παλάτι Νεσεσσιντάντες στη Λισαβώνα και ενταφιάστηκε στο Βασιλικό Πάνθεον του Οίκου των Μπραγκάνσα.

 Καλλιτεχνικά ενδιαφέροντα 
Ο Φερδινάνδος είχε σύγχρονες και φιλελεύθερες απόψεις και ενδιαφερόταν για την τέχνη. Είχε κλίση στην χαρακτική, την αγγειοπλαστική και την υδατογραφία. Το 1838 αγόρασε την Παναγία της Πένα, το πρώην μοναστήρι των Ιερωνυμιτών πάνω από τη Σίντρα στα περίχωρα της Λισαβώνας. Το ανακαίνισε και έχτισε νέο τμήμα στο -πλέον- παλάτι με αρχιτέκτονα το Βίλχελμ Λούντβιχ φον Ένσβεγκε. Το παλάτι είχε στυλ ιστορικισμού με συμβολικά και φανταστικά στοιχεία που μπορούσε να συγκριθεί με το Κάστρο Νόισβανσταϊν του Λουδοβίκου Β΄ της Βαυαρίας. Πέρασε τα τελευταία του χρόνια στο παλάτι μαζί με τη δεύτερη σύζυγό του καλώντας πολλούς καλλιτέχνες. 

Σήμερα, το παλάτι είναι γνωστό ως Ανάκτορο Πένα και χρησιμοποιείται για εκδηλώσεις από τον πρόεδρο της Πορτογαλίας.

Οικογένεια
Το 1836 νυμφεύτηκε τη Μαρία Β΄ της Πορτογαλίας, κόρη του Πέτρου Δ΄ της Πορτογαλίας (μετέπειτα Πέτρου Α΄ της Βραζιλίας). Είχαν έντεκα τέκνα:
 Πέτρος Ε΄ (1837 - 1861), Βασιλιάς της Πορτογαλίας, πέθανε από χολέρα.
 Λουδοβίκος (1838 - 1889), Βασιλιάς της Πορτογαλίας. Γιος του ήταν ο:
 Κάρολος της Πορτογαλίας. Γιος του ήταν ο:
 Εμμανουήλ Β΄ της Πορτογαλίας.
 Μαρία (4 Οκτωβρίου 1840), θνησιγενής.
 Ιωάννης (1842 - 1861), διάδοχος, πέθανε από χολέρα.
 Μαρία Άννα (1843 - 1884), παντρεύτηκε το Γεώργιο της Σαξονίας.
 Αντωνία (1845 - 1913), παντρεύτηκε το Λεοπόλδο του Χοεντσόλλερν. Γιος τους ήταν ο:
 Φερδινάνδος της Ρουμανίας.
 Φερδινάνδος Μαρία Λουδοβίκος Μιχαήλ Ραφαήλ Γαβριήλ Γκοντζάγκα Φραγκίσκος ντε Ασσίς Αντώνιος Απολλινάριος (1846 - 1861), απεβίωσε από χολέρα.
 Αύγουστος (1847 - 1889), Δούκας της Κόιμπρα.
 Λεοπόλδος (7 Μαΐου 1849), θνησιγενής.
 Μαρία ντα Γκλόρια (= της Δόξας) (3 Φεβρουαρίου 1851), θνησιγενής.
 Ευγένιος Μαρία (15 Νοεμβρίου 1853), πέθανε λίγες ώρες μετά τη γέννησή του.

Το 1853 η Μαρία Β΄ απεβίωσε και το 1869 ο Φερδινάνδος Β΄ παντρεύτηκε την ηθοποιό Ελίζα Χένσλερ. Δεν απέκτησαν παιδιά.

 Πρόγονοι  

Αναφορές σε πηγές & υποσημειώσεις

Κατηγορία:Βασιλείς της Πορτογαλίας
Κατηγορία:Αντιβασιλείς της Πορτογαλίας
Κατηγορία:Οίκος της Σαξονίας-Κοβούργου-Γόθας